15.9.2023 г.
BG
Официален вестник на Европейския съюз
L 228/95
(8)
Тъй като периодът на докладване започва на 1 октомври 2023 г., вносителите и косвените митнически представители разполагат с ограничено време, за да гарантират спазването на задълженията за докладване.
Могат да се постигнат полезни взаимодействия със системите за мониторинг и докладване, които вече се използват от операторите от трети държави.
Поради това за ограничен период от време — до края на 2024 г. — следва да бъде разрешена временна дерогация от методите за изчисляване във връзка с докладването на съпътстващите емисии.
Тази гъвкавост следва да се прилага, когато операторът в трета държава е обхванат от задължителна система за мониторинг и докладване, свързана със схема за ценообразуване на въглеродните емисии, или от други задължителни схеми за мониторинг и докладване, или когато операторът осъществява мониторинг на емисиите от инсталацията, включително за проект за намаляване на емисиите.
(9)
За ограничен период от време — до 31 юли 2024 г. — докладващите декларатори, които не биха могли да получават цялата информация от операторите от трети държави, за да определят действителните съпътстващи емисии на внасяните стоки в съответствие с методиката, определена в приложение III към на настоящия регламент, следва да могат да използват и да се позовават на алтернативен метод за определяне на преките съпътстващи емисии.
(10)
Задълженията за докладване следва също така да позволяват известна гъвкавост при определянето на етапите на производството в инсталациите, на които не се пада значителна част от съпътстващите преки емисии на внасяните стоки.
Такъв обикновено е случаят с крайните етапи на производството на продукти от стомана или алуминий надолу по веригата.
В този случай следва да се предвиди дерогация от изискваните задължения за докладване и могат да бъдат докладвани приблизителни стойности за етапите на производството в инсталации, чийто принос към преките емисии не надвишава 20 % от общите съпътстващи емисии на внасяните стоки.
Този праг следва да гарантира достатъчна гъвкавост за малките оператори в трети държави.
(11)
Една от целите на преходния период е да се съберат данни, така че в акта за изпълнение съгласно член 7, параграф 7 от Регламент (ЕС) 2023/956 да се уточни допълнително методиката за изчисляване на съпътстващите непреки емисии след изтичането на този период.
В този контекст докладването на непреките емисии по време на преходния период следва да бъде открито и да е замислено така, че да позволява да се избере най-подходящата стойност измежду изброените в раздел 4.3 от приложение IV към Регламент (ЕС) 2023/956.
Докладването на непреките емисии обаче не следва да включва докладване въз основа на средната стойност на емисионния фактор на електроенергийната мрежа на Съюза, тъй като тази стойност вече е известна на Комисията.
(12)
Събраните по време на преходния период данни следва да послужат за основа на докладите, които Комисията трябва да представи в съответствие с член 30, параграфи 2 и 3 от Регламент (ЕС) 2023/956.
Събраните по време на преходния период данни следва също така да спомогнат за определянето на една-единствена методика за мониторинг, докладване и проверка след изтичане на преходния период.
Оценката на събраните данни следва по-специално да се използва за работата на Комисията, насочена към коригиране на приложимата методика след изтичане на преходния период.
(13)
Примерният диапазон на санкциите, които следва да се налагат на докладващи декларатори, които не са спазили задълженията за докладване, следва да се основава на стойностите по подразбиране, предоставени на разположение и публикувани от Комисията за преходния период, за съпътстващите емисии, които не са били докладвани.
Примерният максимален диапазон следва да бъде съгласуван със санкцията съгласно член 16, параграфи 3 и 4 от Директива 2003/87/ЕО на Европейския парламент и на Съвета (4), като същевременно се отчита фактът, че задължението през преходния период е ограничено до докладването на данни.
Критериите, които следва да се използват от компетентните органи за определяне на действителния размер на санкцията, следва да се основават на тежестта на нарушението и продължителността на периода, през който не е представен доклад.
Комисията следва да осъществява мониторинг на докладите по МКВЕГ с цел да се осигури ориентировъчна оценка на информацията, необходима на компетентните органи, и да се гарантира съгласуваността на санкциите, които следва да бъдат наложени.
(14)
За да се гарантира ефективното изпълнение на задълженията за докладване, Комисията следва да създаде електронна база данни — преходния регистър на МКВЕГ — с цел събиране на информацията, докладвана по време на преходния период.
Преходният регистър на МКВЕГ следва да бъде основата за създаването на регистъра на МКВЕГ съгласно член 14 от Регламент (ЕС) 2023/956.
(4) Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).